**SVETOVALNI FORUM EVROPSKE AGENCIJE ZA VARNOST HRANE**

Agencija se preko svetovalnega foruma povezuje z nacionalnimi organi, odgovornimi za zagotavljanje varne hrane, v vseh 27 državah članicah EU. Svetovalni forum sestavljajo člani, ki zastopajo nacionalne organe, odgovorne za oceno tveganj v Evropski uniji, vključno z Islandijo in Norveško, ter opazovalci iz Albanije, Bosne in Hercegovine, Evropske komisije, Kosova, Črne gore, Severne Makedonije, Srbije, Švice in Turčije. Predseduje mu izvršni direktor agencije.

Forum je osrednje gibalo agencije, ki temelji na medsebojnem sodelovanju na področju ocene tveganja v Evropi. Agenciji in državam članicam omogoča, da s skupnimi močmi obravnavajo vprašanja v zvezi z oceno tveganja in obveščanjem o tveganjih v Evropi. Agencija uporablja forum tudi za posvetovanje z državami članicami o znanstvenih vprašanjih in o svojem delovnem programu ter za čim hitrejše prepoznavanje in obravnavanje nepričakovanih tveganj. Svetovalni forum se osredotoča na strateška vprašanja, povezana s sodelovanjem in mreženjem.

Slovenska predstavnica svetovalnega foruma je gospa Ada Hočevar Grom, njena namestnica pa gospa Urška Blaznik z  [Nacionalnega inštituta za javno zdravje](https://www.nijz.si/sl/efsa).

Več informacij o Svetovalnem forumu Evropske agencije za varnost hrane je na spletni strani [EFSA – svetovalni forum](https://www.efsa.europa.eu/en/partnersnetworks/eumembers).